ธนาคารทิสโก้โล่ง สำรองหนี้น้อยลง
ทิสโก้ตีปีก คุณภาพหนี้ดีเกินคาด ทำให้เอ็นพีแอลเริ่มลด ยอดกันสำรองน้อยลง แต่สินเชื่อยังไม่โต
30 มี.ค. 2559

ทิสโก้ตีปีก คุณภาพหนี้ดีเกินคาด ทำให้เอ็นพีแอลเริ่มลด ยอดกันสำรองน้อยลง แต่สินเชื่อยังไม่โต
นางอรนุช อภิศักดิ์ศิริกุล ประธานเจ้าหน้าที่บริหารกลุ่มทิสโก้ เปิดเผยว่า ช่วง 3 เดือนแรกของปีนี้ คุณภาพหนี้ของธนาคารดีขึ้นเร็วกว่าที่คิด โดยหนี้ที่ไม่ก่อให้เกิดรายได้ (เอ็นพีแอล) ลดลง แต่อัตราเอ็นพีแอลต่อสินเชื่อรวมยังทรงตัวใกล้เคียงกับสิ้นปี 2558 เนื่องจากตั้งแต่ต้นปีสินเชื่อยังหดตัวอยู่ราว 1-2% ตามทิศทางยอดขายรถยนต์ที่ชะลอตัว การลงทุนภาครัฐยังติดขัด และการค้าโลกฟื้นตัวช้า
ทั้งนี้ ปริมาณเอ็นพีแอลที่ลดลง ทำให้ธนาคารไม่มีภาระการตั้งสำรองเพิ่มมากนัก โดยปี 2559 คาดว่า เอ็นพีแอลจะลดลงเล็กน้อยราว 0.1% จาก 3.23% เมื่อสิ้นปีก่อน ด้านสัดส่วนสำรองต่อเอ็นพีแอลปีนี้ดีขึ้น จากสิ้นปีที่แล้วอยู่ที่ 80-90% หรือคิดเป็นสำรองที่ไม่นับหลักประกันคือ 125% อัตราสำรองต่อเอ็นพีแอลไม่ถึง 100% เหมือนธนาคารอื่นเพราะสินเชื่อส่วนใหญ่มีหลักประกัน ขณะที่สินเชื่อรวมตั้งเป้าทรงตัว 0% จากหดตัว 9% เมื่อสิ้นปีก่อน
“เราทำสินเชื่อเช่าซื้อมาสิบกว่าปี พิสูจน์แล้วว่ามีความสูญเสียน้อยมาก ซึ่งหนี้ที่กลายเป็นเอ็นพีแอล พบว่ามีอัตราสูญเสียเพียง 30%” นางอรนุช กล่าว